
–	so zreteľom na žiadosť hlavného prokurátora v Düsseldorfe o zbavenie Gunnara Becka imunity, ktorú listom z 25. júla 2023 predložilo nemecké spolkové ministerstvo spravodlivosti a ochrany spotrebiteľa v súvislosti s predbežným vyšetrovaním podozrení z trestných činov a ktorá bola oznámená na plenárnej schôdzi 11. septembra 2023,
–	po vypočutí Gunnara Becka v súlade s článkom 9 ods. 6 rokovacieho poriadku, 
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C‑201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T‑42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI:EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C‑502/19, ECLI:EU:C:2019:1115.] 

–	so zreteľom na článok 46 ods. 2, 3 a 4 Základného zákona Spolkovej republiky Nemecko a článok 192b usmernení Richtlinien für das Strafverfahren und das Bußgeldverfahren,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A9-0170/2024),
A.	keďže hlavný prokurátor v Düsseldorfe požiadal o zbavenie Gunnara Becka, poslanca zvoleného do Európskeho parlamentu v Nemecku, imunity s cieľom začať predbežné konanie vo veci krádeže majetku nízkej hodnoty v kombinácii s úmyselným ublížením na zdraví a kladením odporu príslušníkom orgánov presadzovania práva podľa § 242 ods. 1, § 248a, § 223 ods. 1, § 230 ods. 1 prvej vety, § 113 ods. 1 a § 53 nemeckého trestného zákonníka;
B.	keďže 29. októbra 2022 si Gunnar Beck údajne vzal v obchodnom dome v Neusse (Nemecko) niekoľko vzoriek testovacích výrobkov vystavených zákazníkom na vyskúšanie, a to údajne s úmyslom odniesť si ich bez zaplatenia; keďže bol nahlásený trestný čin krádeže v obchode; keďže Gunnar Beck sa údajne pokúsil odísť, v čom mu zabránila bezpečnostná služba obchodu; keďže príslušníci orgánov presadzovania práva následne zasiahli na mieste a Gunnar Beck údajne nevyhovel ich žiadosti, aby nekládol odpor;
C.	keďže podozrenia z trestných činov sa netýkajú vyjadreného názoru alebo hlasovania poslanca pri výkone funkcie poslanca Európskeho parlamentu v zmysle článku 8 Protokolu č. 7 o výsadách a imunitách Európskej únie;
D.	keďže v článku 9 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území svojho vlastného štátu imunitu priznanú členom parlamentu daného členského štátu;
E.	keďže v článku 46 ods. 2, 3 a 4 Základného zákona Spolkovej republiky Nemecko sa stanovuje, že:
„2. 	Poslanca nemožno brať na zodpovednosť alebo zatknúť za trestný čin bez súhlasu Spolkového snemu s výnimkou prípadov, keď je zadržaný počas páchania trestného činu alebo v priebehu nasledujúceho dňa. 
3. 	Súhlas Spolkového snemu je tiež potrebný na akékoľvek iné obmedzenie osobnej slobody poslanca či začatie konania proti poslancovi podľa článku 18.
4. 	Každé trestné konanie alebo akékoľvek konanie podľa článku 18 proti poslancovi a jeho zadržanie, či iné obmedzenie osobnej slobody sa na žiadosť Spolkového snemu pozastaví.“;
F.	keďže zbavenie poslanca Európskeho parlamentu imunity upravuje článok 192b usmernení Richtlinien für das Strafverfahren und das Bußgeldverfahren (usmernenia k trestnému konaniu a ku konaniu o uložení sankcií), v ktorého odseku 1 sa stanovuje, že:
„1. 	Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. (...)“ [Poslanec Európskeho parlamentu zo Spolkovej republiky Nemecko má nárok na imunitu priznanú poslancovi nemeckého Spolkového snemu.];
G.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlement, T-214/18, EU:T:2019:266.] 

H.	keďže cieľom poslaneckej imunity je chrániť Európsky parlament a jeho členov pred súdnym konaním týkajúcim sa činností súvisiacich s výkonom poslaneckého mandátu a činností, ktoré sú od výkonu tohto mandátu neoddeliteľné;
I.	keďže v tomto prípade Európsky parlament nenašiel žiadne dôkazy o fumus persecutionis, teda skutkových okolnostiach, ktoré by naznačovali, že uvedené trestné stíhanie bolo začaté s úmyslom poškodiť politickú činnosť poslanca, a tým Európsky parlament;
1.	rozhodol zbaviť Gunnara Becka imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Spolkovej republiky Nemecko a Gunnarovi Beckovi.

